b'\n_START_ARTICLE_\nTommy Gorman\n_START_SECTION_\nZgodnja leta\n_START_PARAGRAPH_\nGorman se je rodil v Ottawi, Ontario. Bil je eden od \xc5\xa1estih otrok Michaela Gormana in Margaret Gorman (rojene Powell).  V otro\xc5\xa1tvu je kot sluga delal v parlamentu, kjer je postal ljubljenec takratnega kanadskega premiera Wilfrida Lauriera. Kot \xc5\xa1tudent se je ukvarjal s pisanjem in novinarstvom, a je bila njegova prava strast \xc5\xa1port. Leta 1908 je na Poletnih olimpijskih igrah v Londonu zastopal barve kanadske reprezentance v lacrossu in z njo pri\xc5\xa1el do zlate olimpijske kolajne. Z igranjem lacrossa se je nato profesionalno ukvarjal \xc5\xa1e nekaj nadaljnjih sezon. Svoj vstop v drugo plat \xc5\xa1porta je pri\xc4\x8del, ko se je kot \xc5\xa1portni pisec zaposlil pri \xc4\x8dasniku Ottawa Citizen. Pri \xc4\x8dasniku je ostal do leta 1921 in v tem \xc4\x8dasu napredoval do polo\xc5\xbeaja \xc5\xa1portnega urednika.\n_START_SECTION_\n\xc5\xa0portna kariera\n_START_PARAGRAPH_\n\xc4\x8ceprav ni hokeja na ledu nikoli igral, je hitro pokazal nadarjenost za odkrivanje obetavnih mladih igralcev. Pred sezono 1916/17 se je Ted Dey, lastnik kluba Ottawa Hockey Club, ubadal s te\xc5\xbeavami pri iskanju novih igralcev, zato je za to nalogo najel Gormana. Slednji je svoje delo tako dobro opravil, da so ga v klubu kmalu povi\xc5\xa1ali v tajnika-blagajnika._NEWLINE_Novembra 1917 so Gorman, George Kennedy, Sam Lichtenhein in Mike Quinn skupaj zdru\xc5\xbeili mo\xc4\x8di in ukinili ligo NHA, s \xc4\x8dimer so se \xc5\xbeeleli odkri\xc5\xbeati lastnika mo\xc5\xa1tva Toronto Blueshirts, Eddieja Livingstona. Po razpadu lige NHA so ustanovili novo ligo, ki obstaja \xc5\xa1e danes - ligo NHL. Gorman je po ustanovitvi nove lige hitro napredoval v mened\xc5\xbeerja in solastnika Ottawe. Mo\xc5\xa1tvo je povedel do treh Stanleyjevih pokalov, v letih 1920, 1921 in 1923. Svoj dele\xc5\xbe v klubu je leta 1925 prodal Kanad\xc4\x8danu Franku Ahearnu in se preselil v New York. Tam je namre\xc4\x8d sprejel mesto mened\xc5\xbeerja-trenerja v klubu New York Americans, ki je postalo prvo profesionalno hokejsko mo\xc5\xa1tvo v klubu._NEWLINE_Leta 1929 je odstopil z vseh funkcij pri Americansih, saj si je \xc5\xbeelel vstopiti v svet konjskih dirk. Med letoma 1929 in 1932 je v Mehiki upravljal hipodrom Agua Caliente Racetrack.  Leta 1932 je poskrbel, da je njegovo dirkali\xc5\xa1\xc4\x8de v Mehiki obiskal legendarni konj Phar Lap, ki je tudi zmagal dirko Agua Caliente Handicap ter osvojil nagrado 100.000 dolarjev. Phar Lap je kmalu zatem sicer v sumljivih okoli\xc5\xa1\xc4\x8dinah poginil v San Franciscu. Ko je predsednik Agua Calienteja leta 1932 prodal dirkali\xc5\xa1\xc4\x8de, je to za Gormana pomenilo kratko \xc5\xa1portno pavzo._NEWLINE_Proti koncu sezone 1932/33 je prevzel mesto trenerja mo\xc5\xa1tva Chicago Black Hawks. Na za\xc4\x8detku naslednje sezone so ga v klubu imenovali \xc5\xa1e za mened\xc5\xbeerja. Hitro mu je uspelo sestaviti obrambno usmerjeno ekipo, ki je slonela na Lionelu Conacherju in vratarju Charlieju Gardinerju. Black Hawksi so v sezoni 1932/33 zasedli zadnje mesto v Ameri\xc5\xa1ki diviziji, a se je z Gormanovim prihodom krivulja za\xc4\x8dela obra\xc4\x8dati navzgor. \xc5\xbde v sezoni 1933/34 so tako osvojili Stanleyjev pokal, \xc4\x8deprav so v celotni sezoni dosegli najmanj zadetkov med vsemi NHL mo\xc5\xa1tvi._NEWLINE_Deset dni po osvojitvi pokala je Gorman po sporu z lastnikom kluba odstopil. Njegova naslednja postaja je postal Montreal, kjer so ga v klubu Montreal Maroons zaposlili v dvojni vlogi mened\xc5\xbeerja in trenerja. V svoji prvi sezoni v Montrealu si je priboril \xc5\xa1e svoj peti Stanleyjev pokal. S tem je postal prvi (in do danes edini) trener, ki je pokal z razli\xc4\x8dnima mo\xc5\xa1tvoma dvignil dve zaporedni sezoni. Maroonse je vodil vse do razpada kluba leta 1938._NEWLINE_Leta 1940 je zasedel mesto mened\xc5\xbeerja ekipe Montreal Canadiens in jo povedel do slavja finalih Stanleyjevega pokala v letih 1944 in 1946. S tem je postal edini \xc4\x8dlovek, ki je Stanleyjev pokal dvignil s \xc5\xa1tirimi razli\xc4\x8dnimi mo\xc5\xa1tvi. Tega dose\xc5\xbeka do danes ni uspelo ponoviti nobenemu drugemu mened\xc5\xbeerju v zgodovini lige NHL ter vseh ostalih lig severnoameri\xc5\xa1ke velike \xc4\x8detverice (MLB, NBA in NFL)._NEWLINE_Gorman se je ukvarjal tudi s promocijo in organizacijo razli\xc4\x8dnih dogodkov. Eden njegovih najmanj uspe\xc5\xa1nih projektov se je pripetil v \xc4\x8dasu njegovega mandata pri Montreal Maroonsih, ko je najel dvorano Montreal Forum. V njej je nameraval prirediti nekak\xc5\xa1en verski dogodek in pripeljal evangelistko Aimee Semple McPherson, ki je za obiskovalce pripravila svoj govor oziroma nastop. Dogodek se je kmalu izkazal za polom, saj se je v dvorani zbralo le malo ljudi. Gorman se je tega kasneje \xc5\xa1aljivo spominjal z besedami:\xc2\xa0\xc2\xbbO\xc4\x8ditno se nih\xc4\x8de ni \xc5\xbeelel odre\xc5\xa1iti.\xc2\xab\xc2\xa0 V svoji promotorski karieri je sicer kljub nekaterim neuspehom priredil nekaj zelo uspe\xc5\xa1nih dogodkov. Med enega takih sodi koncert Duka Ellingtona in Franka Sinatre v Montreal Forumu, ki ga je organiziral v \xc4\x8dasu svojega sodelovanja z Montreal Canadiensi._NEWLINE_Z mesta mened\xc5\xbeerja Canadiensov se je umaknil leta 1946. Kmalu zatem je odkupil \xc4\x8dlansko amatersko QSHL mo\xc5\xa1tvo Ottawa Senators in ga leta 1949 popeljal do Allanovega pokala, najpresti\xc5\xbenej\xc5\xa1e lovorike v kanadskem \xc4\x8dlanskem amaterskem hokeju na ledu. Vzporedno s svojim vodenjem Senatorsev je zagnal tudi manj\xc5\xa1ki projekt z umetnostno drsalko Barbaro Ann Scott. Potem ko je ona na Zimskih olimpijskih igrah 1948 osvojila zlato kolajno, se je z njo namre\xc4\x8d odpravil na celinsko turnejo. So\xc4\x8dasno se je vpletel \xc5\xa1e v svet poklicne rokoborbe, ki jo je obudil v Montrealu ter jo \xc5\xa1iril v Ottawi. Svoj pe\xc4\x8dat je pustil tudi v baseballu, ko je leta 1951 v mesto pripeljal mo\xc5\xa1tvo Ottawa Giants. Giantsi so sprva delovali v mestu Jersey City, New Jersey. Klub je sodeloval v ligi International League in po prihodu v Ottawo leta 1951 zaradi slabega obiska razpadel \xc5\xbee po eni sezoni, leta 1952._NEWLINE_Leta 1937 je Gorman v bli\xc5\xbeini Ottawe prevzel vodenje konjskega dirkali\xc5\xa1\xc4\x8da Connaught Park Racetrack, katerega solastnik je bil sicer \xc5\xbee od leta 1925. Dirkali\xc5\xa1\xc4\x8de je vodil vse do svoje smrti za rakom leta 1961. V \xc4\x8dasu smrti je bil star 74 let, poslovil se je kot zadnji od ustanoviteljev lige NHL._NEWLINE_V prepoznanje njegovega doprinosa \xc5\xa1portu so ga leta 1963 sprejeli v Hokejski hram slavnih lige NHL, leta 1966 v \xc5\xa0portni hram slavnih Ottawe in leta 1977 v Kanadski hram slavnih konjskih dirk.\n_START_SECTION_\nZasebno \xc5\xbeivljenje\n_START_PARAGRAPH_\nGorman se je leta 1910 poro\xc4\x8dil z Marry Westwick, sestro hokejista Rata Westwicka. Rodili so se jima trije otroci: Betty, Frank in Joseph (Joe).  V \xc4\x8dasu Tommyjevega mandata pri Montreal Canadiensih je Joe deloval kot njegov pomo\xc4\x8dnik. Po vrnitvi v Ottawo je zdru\xc5\xbeil mo\xc4\x8di s sinoma Frankom in Joejem, skupaj so upravljali dvorano Ottawa Auditorium in dirkali\xc5\xa1\xc4\x8de Connaught Park. Po njegovi smrti leta 1961 sta Frank in Joe nadaljevala njegovo delo in vodila Auditorium naprej, vse do poru\xc5\xa1itve leta 1967. Connaught Park sta vodila vse do leta 1984, ko je Frank umrl. Zatem je dirkali\xc5\xa1\xc4\x8de leta 1986 odkupil Joe in ga sam upravljal dalje. Betty Gorman se je poro\xc4\x8dila z Allanom Hernom, sinom hokejista Rileyja Herna.  Betty in Allanu so se rodili \xc5\xa1tirje otroci.'